
NACRT ZAKONODAVNE REZOLUCIJE EUROPSKOG PARLAMENTA
o Nacrtu odluke Vijeća o sklapanju Sporazuma između Europske unije, s jedne strane, i Republike Ekvadora, s druge strane, o suradnji između Agencije Europske unije za suradnju tijela za izvršavanje zakonodavstva (Europol) i tijela Ekvadora nadležnih za borbu protiv teških kaznenih djela i terorizma
(10965/2025 – C10‑0219/2025 – 2025/0120(NLE))
(Suglasnost)
Europski parlament,
–	uzimajući u obzir Nacrt odluke Vijeća (10965/2025),
–	uzimajući u obzir Nacrt sporazuma između Europske unije, s jedne strane, i Republike Ekvadora, s druge strane, o suradnji između Agencije Europske unije za suradnju tijela za izvršavanje zakonodavstva (Europol) i tijela Ekvadora nadležnih za borbu protiv teških kaznenih djela i terorizma (10969/2025),
–	uzimajući u obzir zahtjev za suglasnost koji je podnijelo Vijeće u skladu s člankom 16. stavcima 2. i 88. te člankom 218. stavkom 6., drugim podstavkom, točkama (a) i (v) te člankom 218. stavkom 7. Ugovora o funkcioniranju Europske unije (C10‑0219/2025),
–	uzimajući u obzir članak 107. stavke 1. i 4. te članak 117. stavak 7. Poslovnika,
–	uzimajući u obzir preporuku Odbora za građanske slobode, pravosuđe i unutarnje poslove (A10‑0000/2025),
1.	daje suglasnost za sklapanje sporazuma;
2.	nalaže svojoj predsjednici da stajalište Parlamenta proslijedi Vijeću, Komisiji te vladama i parlamentima država članica i Republike Ekvadora.

[bookmark: _Toc219363858]OBRAZLOŽENJE
Transnacionalni organizirani kriminal i terorizam po svojoj su prirodi prekogranične pojave. Kriminalne mreže uključene u trgovinu drogom, trgovinu ljudima, krijumčarenje oružja i pranje novca često djeluju na globalnoj razini, iskorištavajući pravne praznine i praznine u nadležnosti kako bi izbjegle otkrivanje i kazneni progon. U tom kontekstu Latinska Amerika kao glavna regija uzgoja i proizvodnje kokaina ima posebnu ulogu. Njezine luke često su polazne točke za daljnji prijevoz u Europsku uniju. Također je izvorište osoba kojima se trguje radi seksualnog iskorištavanja i, u manjoj mjeri, radi izrabljivanja radne snage, kao i nezakonitih migranata koji se krijumčare u EU zračnim putem.

Pojačana operativna suradnja i razmjena relevantnih informacija između Europola i Ekvadora bila bi važna za borbu protiv teških kaznenih djela u mnogim područjima od zajedničkog interesa i time bi osigurala bolju sigurnost naših društava. Ta suradnja između Europola i Ekvadora već postoji u obliku radnog dogovora potpisanog u listopadu 2023. U Europol je raspoređen i ekvadorski časnik za vezu. Međutim, bez mogućnosti razmjene osobnih podataka to nije učinkovit alat u borbi protiv transnacionalnih kriminalnih mreža. Ta vrsta pojačane operativne suradnje i razmjene relevantnih informacija između Europola i Ekvadora važna je za borbu protiv teških kaznenih djela u mnogim područjima od zajedničkog interesa.

Sporazum između EU-a i Ekvadora o suradnji između Europola i ekvadorskih tijela bit će ključan element za naša tijela kaznenog progona. Njime će se omogućiti razmjena osobnih podataka koja je od presudne važnosti za hvatanje u koštac s kriminalcima. Ali on će sadržavati i opća načela zaštite podataka, kategorije osobnih podataka, pravila za automatiziranu obradu i daljnje prijenose osobnih podataka. Istodobno će sadržavati i zaštitne mjere kao što su pravo na pristup te pravo na ispravak, brisanje i ograničavanje. Europski nadzornik za zaštitu podataka pozitivno je zaključio da sporazum sadržava odgovarajuće zaštitne mjere u pogledu zaštite privatnosti te temeljnih prava i sloboda pojedinaca. 

Suradnja između Europola i ekvadorskih nadležnih tijela neophodna je za borbu protiv teških kaznenih djela i terorizma. Olakšavanjem razmjene obavještajnih podataka, jačanjem institucijskih kapaciteta, usklađivanjem pravnih okvira i omogućivanjem koordiniranih operacija to partnerstvo povećava sigurnost u Europi, Latinskoj Americi i šire. Takva suradnja naglašava načelo da u globaliziranom svijetu kolektivno djelovanje nije samo korisno, već je ključno za održavanje mira i stabilnosti.

<FootprintIntro>Izvjestitelj izjavljuje, pod svojom isključivom odgovornošću, da u svoje izvješće nije uključio nikakve informacije predstavnika interesnih skupina obuhvaćenih područjem primjene Međuinstitucijskog sporazuma o obveznom registru transparentnosti[footnoteRef:1] ili predstavnika javnih tijela trećih zemalja, uključujući njihove diplomatske misije i veleposlanstva, koje treba navesti u ovome Prilogu u skladu s člankom 8. Priloga I. Poslovniku.</FootprintIntro> [1:  Međuinstitucijski sporazum od 20. svibnja 2021. Europskog parlamenta, Vijeća Europske unije i Europske komisije o obveznom registru transparentnosti (SL L 207, 11.6.2021., str. 1., ELI: http://data.europa.eu/eli/agree_interinstit/2021/611/oj).] 

